FI Euroopan unionin virallinen lehti C 69/15

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2012/C 69/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”NEWMARKET SAUSAGE”

EY-N:o: UK-PGI-0005-0882-21.06.2011

SMM ( X ) SAN ( )

1. Nimi:

”Newmarket Sausage”

2. Jäsenvaltio tai kolmas maa:

Yhdistynyt kuningaskunta

3. Maataloustuotteen tai elintarvikkeen kuvaus:

3.1 Tuotelaji:

Luokka 1.2. Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta:

Newmarket Sausage on yrteillä ryyditetty mausteinen sianlihamakkara, joka on valmistettu parhaista tuoreista lihapaloista, jotka on saatu joko koko ruhosta tai lavasta tai kyljestä.

Kypsentämätön makkara on samanvärinen kuin sianliha, syvän vaaleanpunaisesta beessiin, ja maustehippusten pilkuttama; rakenne on kuiva ja karkeajakoinen siten, että vähärasvaisen lihan ja rasvan palaset erottuvat ja antavat makkaralle hieman puruvastusta. Maussa on päällimmäisenä sianliha, johon on lisätty kohtuullisesti yrttejä ja mausteita, joskin maku ja väri voivat vaihdella lihamestarin oman maustesekoituksen mukaan.

Newmarket Sausages -makkaroissa yhdistellään perinteisesti seuraavia ainesosia, joiden osuus voi olla enintään 3 prosenttia lopputuotteesta:

— mustapippuri

— valkopippuri

— suola

— timjami

— persilja

— muskottipähkinä.

Lisäksi voidaan lisätä antioksidantiksi kuivatun sitruunan luontaisia aromeja, säilöntäaineeksi sulfiitteja ja sidosaineeksi natriumfosfaattia. Makkaroiden lihapitoisuuden on oltava vähintään 70 prosenttia, josta rasvan osuuden on oltava alle 20 prosenttia. Muu osuus on leipää, korppujauhoseosta ja vettä valmistajan reseptin mukaan.

Newmarket Sausages -makkarat ovat yleensä pituudeltaan 10–15 senttimetriä, halkaisijaltaan 2,5–3,5 senttimetriä ja hieman kaarevia. Niitä valmistetaan myös 8–12 senttimetrin pituisina chipolata-tyylisinä makkaroina, cocktailmakkaroina (6 cm) ja jumbomakkaroina (20–24 cm).

Niitä myydään vähittäismyymälöissä ja herkkukaupoissa esipakattuina tai irtotavarana lihatiskiltä.

3.3 Raaka-aineet (ainoastaan jalostetut tuotteet):

Newmarket Sausage on yrteillä ryyditetty mausteinen sianlihamakkara, joka on valmistettu parhaista tuoreista lihapaloista, jotka on saatu joko koko ruhosta tai lavasta tai kyljestä. Newmarket Sausages -makkaroiden valmistuksessa on käytettävä karkeasti paloiteltua sianlihaa, josta makkara saa rakeisen koostumuksensa. Liha voi olla peräisin alueen ulkopuolelta, mutta se ei saa sisältää kamaraa, karvoja, nahkaa, muita eläimen osia tai mekaanisesti erotettua lihaa.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Newmarket sausage -makkaran valmistuksen, jalostuksen ja käsittelyn on tapahduttava yksilöidyllä maantieteellisellä alueella seuraavat raaka-aineiden käsittelyt mukaan luettuina:

— lihan jauhaminen

— mausteiden ja muiden ainesosien lisääminen

— ainesten sekoittaminen ja vaivaaminen

— luonnonsuolten täyttäminen

— muotoilu.

3.6 Viipalointia, raastamista, pakkaamista jne. koskevat erityiset säännöt:

Ei ole.

3.7 Merkintöjä koskevat erityissäännöt:

Ei ole.

4. Maantieteellisen alueen tarkka rajaus:

Newmarket Sausagen tuotantoalue sisältää Newmarketin kaupungin ja sitä ympäröivän alueen, jota rajaavat seuraavat tiet: A14-tien liittymästä 37 pohjoiseen A142-tielle, vasemmalle River Lanelle Fordhamin ja Collins Hillin kautta B1102-tien liitymään. Käännytään vasemmalle B1102-tielle ja jatketaan kunnes se yhtyy A142-tiehen. Siitä A142-tietä pohjoiseen A1123-tien liittymään asti. Jatketaan luoteeseen Wickenin kylän läpi, käännytään etelään Upwaren kylään johtavalle Upware Roadille. Jatketaan pikkuteillä Great Drove, Headlake Drove, Little Fen Drove, Barston Drove ja Fair Green aina Reachin kylään asti. Jatketaan Swaffham Priorin läpi, käännytään lounaaseen Swaffham Bulbeckiin johtavalla B1102-tiellä, sen jälkeen kaakkoon Swaffham Heath Roadille, A14:n yli A1304-tien risteykseen, josta Dullinghamiin. Ylitetään B1061 Dullinghamissa, jatketaan Stetchworth Roadille ja Ditton Greenin läpi kohti Wooddittonia. Siellä käännytään oikealle (kaakkoon) Kirtling Roadille ja jatketaan Woodditton Roadia aina Kirtling Greeniin asti. Käännytään vasemmalle (pohjoiseen) The Streetille kohti Kirtlingiä. Kirtlingistä jatketaan koilliseen ja käännytään Upendissa ensimmäisessä risteyksessä (kaakkoon) kohti B1063-tietä, sitten käännytään vasemmalle (pohjoiseen) B1063-tielle. Jatketaan B1063-tietä risteykseen B1085:n kanssa, sieltä pohjoiseen B1085-tietä Dalhamiin, jatketaan B1085:llä ja käännytään luoteeseen kohti Moultonia ja Kentfordia, jossa liitytään länteen menevälle A14-tielle aina liittymään 37 asti.

5. Yhteys maantieteelliseen alkuperään:

5.1 Maantieteellisen alueen erityisyys:

Newmarketin kaupunki on jo 1600-luvulta asti ollut tunnettu hevoskilpailuistaan. Hevostalleilla pidettiin sikoja, jotka söivät rehujätettä ja puhdistivat kilparata-alueet roskista. Makkaran valmistus kehittyi tämän sikojenpitoperinteen ympärille. Vuosien 1881 ja 1891 väestönlaskenta todistaa, että joukko lihakauppiaita oli aloittanut makkaroiden valmistuksen 1900-luvun alkuun mennessä.

Newmarket on yhdistetty laukkakilpailuihin aina siitä asti, kun kuningas Jaakko I järjesti siellä ensimmäiset kilpailut vuonna 1622. Kuningas kävi Newmarketissa 27. helmikuuta 1604 vinttikoiriensa kanssa jänisjahdissa kaupunkia ympäröivillä nummilla ja sen jälkeen usein vieraili kaupungissa. Kuningas Kaarle II perusti vuonna 1665 Newmarketiin maailman vanhimman yhä jatkuvan laukkakilpailun (The Town Plate). Newmarket Sausages -makkaroita on jaettu siellä osana palkintoja vuodesta 1952.

Nykyään talleilla ei enää pidetä sikoja, mutta Itä-Anglian alue (jossa Newmarket sijaitsee) on Yhdistyneessä kuningaskunnassa tunnettu sikataloudestaan. Tämä johtuu siitä, että alueelle on keskittynyt maatiloja, joilla viljellään pääasiassa peltokasveja/viljaa, ja sikoja ruokitaan viljan sivutuotteilla. Makkaroissa alun perin käytetty leipä hankittiin paikallisilta leipureilta, jotka näin pääsivät kätevästi eroon edellispäivien kuivahtaneista leivistä, joita ei enää voitu myydä tuoreina. Tämä tapa jatkuu edelleen.

5.2 Tuotteen erityisyys:

Mausteisten Newmarket Sausages -makkaroiden lihapitoisuus on suuri ja koostumus karkeajakoinen. Paikalliset tuottajat valmistavat makkaroita edelleen perinteisin reseptein, jotka ovat siirtyneet edellisiltä sukupolvilta seuraaville.

Newmarket Sausage on tunnettu mausteisesta karkeajakoisesta koostumuksestaan; mausteina käytetään valko- ja mustapippuria, suolaa, timjamia, persiljaa, muskottipähkinää ja kuivatun sitruunan luontaisia aromeja, jotka toimivat antioksidanttina. Newmarket Sausage -makkarat liittyvät erottamattomasti hevosurheiluun, sillä niitä myytiin kilpakaudella lämpimänä välipalana radalla ja majataloissa. Ihmiset veivät niitä kisoista myös mukanaan kotiin. Makkaroiden suosio on levinnyt hevoskilpakenttien ulkopuolelle, ja ne ovat edelleen suosittuja Englannin hovissa.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Tuotteen maine

Newmarket Sausages -makkaroista tuli nopeasti suosittu välipala hevoskilpapiireissä, joissa oli jäseninä myös kuningashuoneen edustajia. Makkarat ovat olleet brittihovin suosikkeja 1800-luvulta alkaen. Newmarket sausagen resepti on pysynyt muuttumattomana kuningatar Viktorian päivistä, ja sitä valmistetaan yhä alkuperäisten tiukkojen vaatimusten mukaisesti. Makkarat valmistetaan huolellisesti käsin pienissä erissä, eikä niissä ole keinotekoisia väri- tai makuaineita.

Makkaroiden suosio on levinnyt kauas hevoskilpapiirien ulkopuolelle. Newmarketin paikallishistoriaseuran aikakirjoissa on merkintöjä, joiden mukaan junaliikenteen vilkastuttua eräs rautatievirkailija käytti kiireisimpänä kilpailukautena 2–3 tuntia viikossa makkarapakettien kirjaamiseen kilpa-alueelle meneviin juniin.

Oli lähes itsestäänselvyys, että Suffolkissa sijaitsevassa Newmarketissa alettiin valmistaa makkaroita. Suffolk oli jo pitkään ollut merkittävä hyvälaatuisen sianlihan tuottaja: Suffolkin mustan sian liha oli tunnettu makeudestaan ja mureudestaan. Newmarketin alueella sikoja pidettiin hevostalleilla ja torpissa, ne saivat liikkua vapaasti ja niitä ruokittiin ruoantähteillä ja rehulla. Kaupungissa oli 1800-luvun lopulla ja 1900-luvun alussa tusinan verran teurastajia, joista monet kasvattivat, lihottivat ja teurastivat omia sikojaan omien makkaroidensa raaka-aineeksi.

Vaikka Newmarketissa sanotaan toimineen 1900-luvun alussa tusinan verran teurastajua, joista jokainen valmisti omia makkaroitaan, puotien lukumäärä vähitellen väheni niin, että lopulta Newmarket Sausagen tuottajia oli vain kolme. Vaikka Newmarketiin ja makkaroihin viitataan kirjallisuudessa jo vuonna 1618, varhaisin tähän mennessä löytynyt maininta varsinaisesta Newmarket Sausageksi kutsutusta makkarasta on vasta 1800-luvun puolivälistä, vuodelta 1849.

Uudemmissa keittokirjoissa ja oppaissa on lukuisia mainintoja Newmarket Sausagesta. Kirjassa ”Traditional Foods of Britain” (Laura Mason & Catherine Brown, Prospect Books 1999) se mainitaan katsauksessa Euroopan unionin eri alueiden elintarvikkeisiin. Clarissa Dickson-Wright puolestaan muistelee viimeisimmässä kirjassaan varhaisia kokemuksiaan Newmarketin makkaroista. Google löytää hakusanalla ”Newmarket sausage”4 190 osumaa. Newmarketin paikallishistoriaseuran laatimassa Newmarketin historiakatsauksessa on paikallisesta makkarantuotannosta perusteellinen kuvaus, joka tukee kaikkia esitettyjä väitteitä. Yksi Newmarket Sausagen tuottaja on toiminut Ison-Britannian hovin virallisena toimittajana vuodesta 1907 ja kuuluu tällä hetkellä kuningatar Elisabetin virallisiin makkarantoimittajiin. Toisen tuottajan makkaroita puolestaan annetaan perinteisesti palkintona voittajajockeyille maan vanhimmassa laukkakilpailussa Newmarket Town Platessa. Myös Britteinsaarten matkailuviranomainen mainitsee Newmarket Sausagen julkaisussaan ”Taste England” ja verkkosivullaan http://www.EnjoyEngland.com

Eritelmän julkaisutiedot:

http://archive.defra.gov.uk/foodfarm/food/industry/regional/foodname/products/documents/newmarket-sausage-pgi-110822.pdf

(1) EUVL L 93, 31.3.2006, s. 12.